Diari Oficial de la Generalitat Valenciana


Sumari del DOGV 762, del 12-02-1988 (1988/810573)

DECRET 20/1988, de 8 de febrer, del Consell de la Generalitat Valenciana, pel qual es regula la substitució de les concessions de serveis regulars de transport públic de viatgers per carretera.
-------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1988/02/08/20/dof/vci/html**

### Dades del document

Número de DOGV
:   762

Data del DOGV
:   12-02-1988

Secció del DOGV
:   DISPOSICIONS GENERALS

Número del document
:   1988/810573


Data del document
:   08-02-1988

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

Decret 20/1988, de 8 de febrer, del Consell de la Generalitat Valenciana, pel qual es regula la substitució de les concessions de serveis regulars de transport públic de viatgers per carretera.  
La disposició transitòria segona de la Llei 16/1987, de 30 de juliol, d'Ordenació dels Transports Terrestres, va establir un termini de tres mesos perquè els titulars de concessions de serveis regulars de transport públic de viatgers per carretera optaren pel manteniment d'aquestes, en les condicions i conseqüències que l'esmentada disposició transitòria estableix, o per la substitució d'aquestes concessions per les regulades en la nova Llei, podent en aquest cas l'Administració realitzar les modificacions dels serveis i de llurs condicions de prestació, necessàries per a una major racionalitat en la configuració i l'explotació de la xarxa de transports regulars, amb el manteniment en tot cas de l'equilibri econòmic anteriorment existent.  
Després d'haver transcorregut el termini de tres mesos a què s'ha fet referència, és evident la conveniència i l'oportunitat de regular de forma general, per a l'àmbit competencial de la Generalitat Valenciana, el mecanisme procedimental i substantiu al qual ha d'ajustar-se la substitució de les antigues concessions per aquelles que regula la nova Llei d'Ordenació dels Transports Terrestres.  
Per tot això, i dins del marc general establert en la disposició transitòria segona de la Llei, i en l'exercici de les competències que corresponen a la Generalitat Valenciana en relació amb els serveis regulars de transport públic de viatgers  
per carretera de la Comunitat Valenciana, de conformitat amb l'Estatut d'autonomia i els articles 22.e) i 35.c) de la Llei 5/1983, de 30 de desembre, de Govern Valencià, a proposta del Conseller d'Obres Públiques, Urbanisme i Transports i amb la deliberació prèvia del Consell de la Generalitat Valenciana, en la sessió del dia 8 de febrer de 1988,  
DECRETE:  
Article primer  
La substitució de les concessions de serveis regulars de transport públic de viatgers per carretera, prevista en el punt 4 de la disposició transitòria segona de la Llei 16/1987, de 30 de juliol, d'Ordenació dels Transports Terrestres, la realitzarà, en l'àmbit competencial de la Generalitat Valenciana, la Conselleria d'Obres Públiques, Urbanisme i Transports, segons que preveu aquest Decret.  
Article segon  
Quan es realitzaran les esmentades substitucions, la Conselleria d'Obres Públiques, Urbanisme i Transports establirà les modificacions dels serveis i de llurs condicions de prestació que considere necessàries per a una major racionalitat en la configuració i l'explotació de la xarxa de transports regulars, amb el manteniment en tot cas de l'equilibri econòmic anteriorment existent.  
Aqueixes modificacions podran consistir tant en la variació de les condicions d'explotació com en la unificació o segregació de concessions.  
Article tercer  
El procediment de substitució s?iniciarà d'ofici per la Direcció General de Transports o a instància dels concessionaris, i en la tramitació dels expedients tindran prioritat les substitucions que afecten concessions sobre les quals l'Administració considere necessari establir modificacions.  
Article quart  
Als efectes que estableix l'article anterior els concessionaris podran comunicar a la Direcció General de Transports les modificacions que consideren escaients de realitzar en llurs concessions, tendents tant a millorar les condicions d'explotació respectives, com a racionalitzar la xarxa de serveis regulars i adequar aquesta a les necessitats dels usuaris.  
Les comunicacions tindran caràcter informatiu i podran servir de base per a la tramitació de l'expedient corresponent.  
Article cinqué  
La Direcció General de Transports podrà acordar la tramitació conjunta dels expedients de substitució d'aquelles concessions en les quals la modificació de llurs condicions respectives puga tenir una influència recíproca.  
Article sisé  
En els procediments de substitució se sol·licitaran els informes següents:  
a) Dels titulars de les concessions que puguen resultar afectades.  
b) Dels Ajuntaments afectats.  
c) De l'Administració de l'Estat quan puguen resultar afectats serveis de la seua competència.  
D'altra banda, quan a judici de la Direcció General de Transports resultarà procedent per a la millor instrucció de l'expedient, es podrà sol·licitar informe d'altres Entitats públiques o privades.  
Article seté  
Durant la tramitació dels expedients de substitució la Direcció General de Transports podrà autoritzar provisionalment modificacions en les condicions d'explotació de determinades concessions; aquesta autorització podrà ser revocable i quedarà en tot cas condicionada a l'acord de la Resolució definitiva.  
Article vuité  
Una vegada tramitats els expedients de substitució la Direcció General de Transports elevarà al Conseller d'Obres Públiques, Urbanisme i Transports les propostes corresponents de Resolució definitiva les quals suposaran la convalidació de les anteriors concessions per les noves que procedesquen.  
Article nové  
Les Resolucions definitives en els expedients amb caràcter prioritari a què fa referència l'article tercer, hauran de ser adoptades en un termini no superior a cinc anys des de l'entrada en vigor d'aquest Decret. Per a la resta de concessions sobre les quals en principi no s'hagués considerat necessari d'establir modificacions, i els concessionaris no haguessen presentat proposta de modificació, hi haurà un termini addicional de dos anys.  
DISPOSICIONS FINALS  
Primera  
El Conseller d'Obres Públiques, Urbanisme i Transports queda facultat per al desenvolupament, la interpretació i l'aplicació d'aquest Decret.  
Segona  
Aquesta disposició entrarà en vigor el dia de la publicació en el Diari Oficial de la Generalitat Valenciana.  
València, 8 de febrer de 1988.  
El President de la Generalitat,  
JOAN LERMA I BLASCO  
El Conseller d'Obres Públiques, Urbanisme i Transports,  
RAFAEL BLASCO I CASTANY


Còpia Permalink ELI